มันนี่ทูเดย์
ประมูลพันธบัตร ธปท.เพิ่ม 2.5 หมื่นล้านบาท
13 มี.ค. 2558

ประมูลพันธบัตร ธปท.เพิ่ม 2.5 หมื่นล้านบาท
ธนาคารแห่งประเทศไทย (ธปท.) ออกประกาศเรื่องกำหนดการออกพันธบัตรธนาคารแห่งประเทศไทย อายุไม่เกิน 15 วัน ในเดือน มี.ค. 2558 เพิ่มเติม โดยในวันที่ 13 มี.ค. ธปท.จะประมูลขายพันธบัตรรุ่น พ.7/14/58 อายุ 14 วัน อีก 2.5 หมื่นล้านบาท กำหนดชำระเงินในวันที่ 17 มี.ค. พันธบัตรดังกล่าวจะครบกำหนดในวันที่ 31 มี.ค. 2558 โดยการออกประมูลขายพันธบัตรดังกล่าว เป็นไปเพื่อการดูดซับสภาพคล่องตามปกติของ ธปท. เพื่อดูแลระดับอัตราดอกเบี้ยนโยบายให้เหมาะสม และให้สภาพคล่องอยู่ในระดับที่สอดคล้องกับภาวะเศรษฐกิจ ก่อนหน้านี้เมื่อวันที่ 6 มี.ค.ที่ผ่านมา ธปท.เพิ่งเปิดประมูลขายพันธบัตรเดือน มี.ค. วงเงิน 2.5 หมื่นล้านบาท
ธปท.ยันธนบัตร 500 บาทได้มาตรฐาน
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า แม้จะพบการหลุดลอกของแถบฟอยล์ในธนบัตรชนิดราคา 500 บาท ที่อาจจะเกิดจากการขีดข่วนหรือโดนสารเคมี จากการใช้งานที่ผิดปกติ แต่ประชาชนไม่ควรตื่นตระหนก เพราะปัญหาไม่ได้เกิดบ่อย ตั้งแต่ผลิตบัตรราคา 500 บาท รุ่นดังกล่าวที่มีการใส่วัสดุพิเศษเพื่อป้องกันปลอมแปลงหลายจุด และออกใช้หมุนเวียนตั้งแต่เดือน พ.ค. 2557 จำนวน 250 ล้านฉบับ เพิ่งจะพบปัญหาแถบฟอยล์หลุดลอกเป็นฉบับแรก เท่ากับอัตราที่มีปัญหาเพียง 1 ใน 100 ล้านฉบับ โดย ธปท.มีกระบวนการตรวจสอบตามมาตรฐานอย่างดี